b'\n_START_ARTICLE_\nVito \xc4\x8drevo\n_START_PARAGRAPH_\nVito \xc4\x8drevo ali ileum je kon\xc4\x8dni odsek tankega \xc4\x8drevesa. Le\xc5\xbei za te\xc5\xa1\xc4\x8dim \xc4\x8drevesom in je dolgo od 2 do 4 metre. Od slepega \xc4\x8drevesa ga lo\xc4\x8duje ileocekalna guba. Okolje v vitem \xc4\x8drevesu je nevtralno ali rahlo alkalno (pH je med 7 in 8)._NEWLINE_Glavna vloga vitega \xc4\x8drevesa je resorpcija vitamina B\xe2\x82\x81\xe2\x82\x82 in soli \xc5\xbeol\xc4\x8dnih kislin. Povr\xc5\xa1ina vitega \xc4\x8drevesa je sorazmerno velika, ker stena tvori resice, le-te pa so nadalje razvejane v viluse. Epitelijske celice, ki gradijo viluse, imajo dodatno \xc5\xa1e \xc5\xa1tevilne mikroviluse. Povr\xc5\xa1ina vitega \xc4\x8drevesa je zatorej mo\xc4\x8dno pove\xc4\x8dana, kar pospe\xc5\xa1i absorpcijo snovi. Celice v steni ileuma izlo\xc4\x8dajo dvoje encimov, proteaze in karbohidraze, ki so odgovorne za dokon\xc4\x8dno razgradnjo beljakovin in ogljikohidratov. Ti encimi se nahajajo v citoplazmi epitelijskih celic. Vilusi so dobro prekrvavljeni s krvnimi lasnicami; v le-te se absorbirajo aminokislinske in glukozne molekule ter se prenesejo v dverno dovodnico (portalno veno) in nadalje v jetra._NEWLINE_V vilusih so prisotni tudi majhni mezgovni vozli, ki absorbirajo ma\xc5\xa1\xc4\x8dobne kisline in glicerol, torej razgradne produkte ma\xc5\xa1\xc4\x8dob._NEWLINE_Ostre lo\xc4\x8dnice med te\xc5\xa1\xc4\x8dim in vitim \xc4\x8drevesom ni, obstajajo pa \xc5\xa1tevilne razlike med njima. V oporku (mezenteriju) ileuma je ve\xc4\x8d ma\xc5\xa1\xc4\x8dob, ileum je tudi bolj blede barve. Le v vitem \xc4\x8drevesu nahajamo Peyerjeve plo\xc5\xa1\xc4\x8de (zdru\xc5\xbeeni limfati\xc4\x8dni folikli), ki vsebujejo \xc5\xa1tevilne limfocite in druge celice imunskega sistema._NEWLINE_Pri plodu je vito \xc4\x8drevo povezano s popkovnico.'